text: Par: Hold jul med os på Banegården
  23 november 2015 kl. 15.52
  Banegården i Bramming huser nu blandt andet møde- og værested. Nu inviteres alle, der føler sig alene juleaften, til at komme her den 24. december
  På Facebook-siden for Bramming  står der:  
  Skal du sidde alene juleaften ? Vil du være med ? Vi holder Jul på Banegården i Bramming. Torsdag den 24. December kl. 16 – 20.00
  Det er parret Ulla og Kaj Emil Koman-Mejer, der har taget initiativet.
  - Nu har vi snakket om det her i årevis uden at det er blevet til noget, fordi vi ikke rigtig havde stedet til det. Men nu har vi jo Banegården, siger Ulla Koman-Mejer til TV SYD.  
  Banegården blev tidligere i år bygget om, så den i dag har en kommunal borgerservice, mødested for lokalrådet, cafe for Kirkens Korshær m.m.
  Hun regner med, at det kan være plads til 40.
  - Men vi vil ikke sige nej til nogen, så bliver vi flere, så finder vi ud af det, siger hun.
  Initiativet er allerede blevet bakket op af folk, der vil sponsere duge, lys, servietter. En anden med et juletræ. En tredje med at lave et særligt postkort til alle, dem der vil holde jul på den måde. Som et minde.
  Programmet omfatter julemusik og julesange og julemad.
  Man skal dog tilmelde sig senest den 17. december.
  